《游天宫寺上方瑜道人出漫题》
宋代·洪朋

摄衣禅界中，高步上方外。乾坤更空阔，川岳谢埃块。

行人杖屦底，地与烟霞会。道人游四衢，行止各无碍。

竹日弄清影，松风听寒籁。心将万化冥，始觉斯游最。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。